Document ID: 31983R1842

*****
ΚΑΝΟΝΙΣΜΟΣ (ΕΟΚ) αριθ. 1842/83 ΤΟΥ ΣΥΜΒΟΥΛΙΟΥ
της 30ής Ιουνίου 1983
για τη θέσπιση των γενικών κανόνων σχετικά με τη διάθεση γάλακτος και ορισμένων γαλακτοκομικών προϊόντων στους μαθητές σχολικών ιδρυμάτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (2), και ιδίως το άρθρο 26 παράγραφος 3,
την πρόταση της Επιτροπής,
Εκτιμώντας:
ότι στο άρθρο 26 παράγραφος 3 του κανονισμού (ΕΟΚ) αριθ. 804/68 προβλέπεται ότι το Συμβούλιο θεσπίζει τους γενικούς κανόνες του καθεστώτος ενίσχυσης για τη διάθεση στους μαθητές των σχολικών ιδρυμάτων γάλακτος και ορισμένων γαλακτοκομικών προϊόντων που υπάγονται στις κλάσεις 04.01 ή 04.04 ή στη διάκριση 22.02 Β, ή γιαουρτιού που υπάγεται στις διακρίσεις 04.02 Β, 18.06 Δ και 21.07 Δ του Κοινού Δασμολογίου·
ότι οι δικαιούχοι της κοινοτικής ενίσχυσης, οι ημερήσιες μέγιστες ποσότητες και τα χαρακτηριστικά των προϊόντων που διανέμονται πρέπει να καθορίζονται σε κοινοτικό επίπεδο·
ότι, όσον αφορά τη χρηματοδότησή του, το παρόν μέτρο μπορεί ενδεχομένως να εξομοιωθεί με εκείνα που αναφέρονται στο άρθρο 4 του κανονισμού (ΕΟΚ) αριθ. 1079/77 του Συμβουλίου της 17ης Μαΐου 1977 περί εισφοράς συνυπευθυνότητος και μέτρων προς διεύρυνση των αγορών στον τομέα του γάλακτος και των γαλακτοκομικών προϊόντων (3), όπως τροποποιήθηκε τελευταία από τον κανονισμό (ΕΟΚ) αριθ. 1209/83 (4)·
ότι, λόγω της τροποποίησης του άρθρου 26 του κανονισμού (ΕΟΚ) αριθ. 804/68, πρέπει να καταργηθεί ο κανονισμός (ΕΟΚ) αριθ. 1080/77 του Συμβουλίου της 17ης Μαΐου 1977 περί της διαθέσεως σε μειωμένη τιμή γάλακτος και ορισμένων γαλακτοκομικών προϊόντων σε μαθητές σχολικών ιδρυμάτων (5), όπως τροποποιήθηκε τελευταία από τον κανονισμό (ΕΟΚ) αριθ. 1188/82 (6),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ενίσχυση που αναφέρεται στο άρθρο 26 του κανονισμού (ΕΟΚ) αριθ. 804/68 χορηγείται για περίοδο τουλάχιστον πέντε ετών αρχίζοντας από την γαλακτοκομική περίοδο 1983/84.
2. Οι δικαιούχοι της κοινοτικής ενίσχυσης είναι οι μαθητές και οι σπουδαστές που φοιτούν σε σχολικό ίδρυμα που θα ορισθεί με τη θέσπιση λεπτομερειών εφαρμογής.
3. Όσον αφορά το πλήρες γάλα, η κοινοτική ενίσχυση είναι ίση με το 125 % της ενδεικτικής τιμής του γάλακτος που ισχύει για τη σχετική γαλακτοκομική περίοδο.
Όσον αφορά τα άλλα γαλακτοκομικά προϊόντα που αναφέρονται στο άρθρο 2 παράγραφος 1, τα ποσά της ενίσχυσης καθορίζονται λαμβάνοντας υπόψη την περιεκτικότητα σε γάλα των σχετικών προϊόντων.
Άρθρο 2
1. Η κοινοτική ενίσχυση που αναφέρεται στο άρθρο 1 αφορά:
α) γάλα πλήρες, παστεριωμένο ή που έχει υποστεί επεξεργασία UHT,
β) γάλα πλήρες, σοκολατούχο ή αρωματισμένο, παστεριωμένο ή αποστειρωμένο, ή που έχει υποστεί επεξεργασία UHT,
γ) γιαούρτι από πλήρες γάλα που υπάγεται στην κλάση 04.01 του Κοινού Δασμολογίου.
Σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, είναι δυνατό να περιληφθούν στον κατάλογο των προϊόντων που αναφέρονται παραπάνω:
α) νωπό πλήρες γάλα,
β) ημιαποκορυφωμένο γάλα,
γ) γάλα ημιαποκορυφωμένο σοκολατούχο ή αρωματισμένο, παστεριωμένο ή αποστειρωμένο, ή που έχει υποστεί επεξεργασία UHT ,
δ) αποκορυφωμένο γάλα,
ε) γάλα αποκορυφωμένο σοκολατούχο ή αρωματισμένο, παστεριωμένο ή αποστειρωμένο, ή που έχει υποστεί επεξεργασία UHT ,
στ) αποβουτυρωμένο γάλα,
ζ) γιαούρτια με ζάχαρη, κακάο ή φρούτα, που περιέχουν τα προϊόντα αυτά σε μέγιστη αναλογία που θα καθοριστεί,
η) ορισμένα τυριά που θα καθοριστούν στις λεπτομέρειες εφαρμογής.
Η Ειτροπή μπορεί στις λεπτομέρειες εφαρμογής να καθορίσει τις ιδιαίτερες απαιτήσεις που αφορούν κυρίως την ποιότητα και να επιτρέψει παρεκκλίσεις σχετικά με την επεξεργασία του γάλακτος.
2. Τα προϊόντα που αναφέρονται στην παράγραφο 1 παραδίδονται σε σχολικό ίδρυμα μόνο μέχρι ποσότητα 0,25 λίτρου ισοδυνάμου γάλακτος ανά μαθητή και ανά σχολική ημέρα. Ωστόσο αυτή η μέγιστη ποσότητα ενδέχεται να αυξηθεί σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, στις περιπτώσεις που η φύση του σχολικού ιδρύματος επιτρέπει να μην εκτρέπονται τα εν λόγω προϊόντα από τον προορισμό τους.
Άρθρο 3
Το παρόν μέτρο αποτελεί, σε αναλογία που πρόκειται να καθοριστεί σύμφωνα με τη διαδικασία του άρθρου 30 του κανονισμού (ΕΟΚ) αριθ. 804/68, ένα από τα μέτρα που προβλέπονται στο άρθρο 4 του κανονισμού (ΕΟΚ) αριθ. 1079/77.
Άρθρο 4
Ο κανονισμός (ΕΟΚ) αριθ. 1080/77 καταργείται.
Άρθρο 5
Ο παρών κανονισμός αρχίζει να ισχύει την 1η Αυγούστου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 30 Ιουνίου 1983.

Labels: 12
17
19